Document ID: 32000R0656

Rådets forordning (EF) nr. 656/2000
af 27. marts 2000
om åbning og forvaltning af EF-toldkontingenter for visse fiskerivarer med oprindelse i Ceuta
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 133,
under henvisning til forslag fra Kommissionen, og
ud fra følgende betragtninger:
(1) Ved forordning (EF) nr. 2622/97(1) har Rådet for årene 1998 og 1999 åbnet EF-toldkontingenter til nulsats for yngel og ungfisk, levende, af guldbrasen og havaborre, samt havaborre og guldbrasen med oprindelse i Ceuta (løbenummer 09.0321 og 09.0322).
(2) Kongeriget Spanien har ved skrivelse af 15. november 1999 anmodet om at få forlænget kontingenternes gyldighed for 2000, jf. forordning (EF) nr. 2622/97.
(3) De spanske myndigheder begrundede deres anmodning med økonomiske argumenter om Ceuta, der viser, hvilke begrænsninger Ceutas økonomi er underkastet, og hvilke problemer der findes inden for den lokale fiskeriindustri. Anmodningen er velbegrundet, da den økonomiske situation i Ceuta kræver, at der vedtages præferenceforanstaltninger for at lette områdets eksport til Fællesskabet.
(4) I betragtning af den sene fremsendelse af anmodningen har Rådet ikke kunnet udstede en forordning om forlængelse af gyldigheden af disse kontingenter inden den 31. december 1999. Disse kontingenter genåbnes derfor ved denne forordning.
(5) Derfor forekommer det ud fra ønsket om en rationalisering af gennemførelsen af de pågældende foranstaltninger hensigtsmæssigt ikke at begrænse disse kontingenters gyldighedsperiode til 2000, men at forlænge den til udgangen af 2002.
(6) Kontingentperioden bør løbe fra den 1. januar til den 31. december hvert år. Da denne forordning først anvendes fra den 1. april 2000, bør kontingentperioden for 2000 løbe fra den 1. april til den 31. december, dog med samme kontingentmængde som for et helt år.
(7) Kommissionens forordning (EØF) nr. 2454/93 af 2. juli 1993 om gennemførelsesbestemmelserne til Rådets forordning (EØF) nr. 2913/92 om indførelse af en EF-toldkodeks(2), har kodificeret forvaltningsreglerne for toldkontingenter bestemt til anvendelse i kronologisk rækkefølge efter datoerne på toldangivelserne.
(8) Forudsætningen for at drage fordel af de toldkontingenter, der indføres ved denne forordning, er, at der er overensstemmelse med definitionen af præferenceoprindelse som fastsat i artikel 27 i forordning (EØF) nr. 2913/92(3) -
UDSTEDT FØLGENDE FORORDNING:
Artikel 1
Fra den 1. april til den 31. december 2000 og fra den 1. januar til den 31. december 2001 og 2002 suspenderes tolden ved indførsel i Fællesskabet af de pågældende varer med oprindelse i Ceuta til det niveau og inden for de grænser, der gælder for Fællesskabets toldkontingenter som vist nedenfor:
TABELPOSITION
Artikel 2
Bevis for varernes oprindelsesstatus fremlægges i overensstemmelse med artikel 6 i Rådets forordning (EØF) nr. 1135/88 af 7. marts 1988 om definition af begrebet "varer med oprindelsesstatus" og metoder for administrativt samarbejde i samhandelen mellem Fællesskabets toldområde og Ceuta og Melilla samt De Kanariske Øer(4).
Artikel 3
De i artikel 1 omhandlede toldkontingenter forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.
Artikel 4
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. april 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. marts 2000.

Labels: 3
18
6